  Майя Бывальцева Удмурт егитъёслэн мерлыко «Шунды» огазеяськонзылы выль кивалтӥсе бырйизы Алина Черноваез. Со сярысь ивортэ элькунысь йӧскалык политикая министерство. 2016-тӥ арын 15-тӥ куарусёнэ Удмурт элькунысь удмурт егитъёслэн мерлыко «Шунды» огазеяськонзылэн 14-тӥез йылпумъян-быръён конференциез ортчиз. «Конференцилэн ужаз улосвылысь ёросъёслэн но каръёслэн 19 делегациоссы пыриськизы. Удмурт Элькунысь егитъёслэн мерлыко «Шунды» огазеяськонзылы выль тӧрое огкылысь бырйизы Алина Черноваез «, — верамын министерстволэн ивортоназ. Конференциын огазеяськонлэн но правлениезлэн 2014–2016 аръёсы ужамезлы йылпумъянъёс лэсьтӥзы но матысь кык аръёслы валтӥсь ужпумъёсты но ужанрадлыкез пусйизы. Конференци улсын 4 секциос ужазы. Отын выль ӵектосъёс кылдытон, элькунысь ёросъёсты но каръёсты удмурт егитъёслэн движениязы кыскон, «Шунды» огазеяськонэз ивортодэт интыын тросгес ужатон, нылпиослэсь «Шундысиос» движенизэс азинтонъя ужанрадлык кылдытон ужпумъёсты ӝутӥзы. Тодэ вайытом, «Шунды» огазеяськонэн берло 5 аръёсы кивалтӥз Ольга Тронина. «Шундылэн» конференцияз ӧтем куноос интыын вал Удмуртиысь физкультурая, спортъя но егитъёсын ужанъя министр Игорь Краснов, йӧскалык политикая министрлэн нырысетӥ воштӥсез Павел Орлов, «Удмурт Кенеш» огазеяськонлэн тӧроез Татьяна Ишматова. Тегъёс: Мерлык Ижкар егитъёс Удмуртия удмуртъёс Шунды  